Við hvað er Fahrenheit-kvarðinn miðaður , hvar er hann notaður og af hverju er hann notaður þar en ekki til dæmis Selsíus-kvarðinn ? Með þessu svari er einnig svarað spurningu Arnars Sigurðar Ellertssonar : Hvað eru -40°C mörg stig á Fahrenheit ? Fahrenheit-kvarðinn er núna aðeins notaður í Bandaríkjunum , annars staðar í heiminum notast menn við Selsíus-kvarðann í daglegu lífi en Kelvin-kvarðann í vísindum , sjá lok svarsins . Erfitt er að segja hvers vegna skalinn er enn notaður í Bandaríkjunum , en hann er eldri en Selsíus-kvarðinn og Bandaríkjamenn hafa ekki lagt í að skipta . Að minnsta kosti hefur Fahrenheit-kvarðinn enga greinilega kosti fram yfir Selsíus-kvarðann . Fahrenheit-kvarðinn heitir eftir þýska eðlisfræðingnum Gabriel Daniel Fahrenheit ( 1686 - 1736 ) , sem átti mikinn þátt í þróun hitamæla á sinni tíð og smíðaði einna fyrstur kvikasilfurshitamæli árið 1724 . Hitamælinn kvarðaði hann með því að miða núll við frostmark saltlausnar og gefa frostmarki hreins vatns gildið 32 . Önnur gildi ákvarðast sjálfkrafa því kvarðinn er að sjálfsögðu línulegur ( fjöldi gráða í hlutfalli við hæð kvikasilfursúlunnar ) og fékkst gildið 212 fyrir suðumark vatns . Fahrenheit gerði nokkrar atrennur að kvörðuninni en honum segist svo frá um eina þeirra : Með því að setja hitamælinn í blöndu af saltpétri eða sjávarsalti , ís og vatni , fæst punktur á kvarðanum sem er kallaður núll . Táknum þá stöðu með 30 . Annar punktur fæst með því að nota sömu blöndu án salts . Þriðji punkturinn , sem er táknaður með 96 , fæst ef hitamælinum er stungið upp í munninn til að mæla hita í heilbrigðum manni . ( D.G. Fahrenheit , Phil. Trans . ( London ) , 33 , 78 , 1724 ) Seinna leiðrétti hann frostmark hreins vatns í 32 . Selsíuskvarðinn , sem kenndur er við sænska stjörnufræðinginn Anders Celsius ( 1701 - 1744 ) , er miðaður við að frostmark vatns sé 0°C en suðumark 100°C við staðalaðstæður . Þar sem 180°F eru á milli frostmarks og suðumarks vatns , en 100°C , má sjá að hver gráða á fahrenheitkvarðanum er 100 / 180 = 5/9 af einni gráðu á Selsíus . Hver gráða á Fahrenheit-kvarðanum er minni en hver gráða á Selsíus-kvarðanum og því er ekki nóg að draga frá eða leggja við einhverja tölu til að skipta um kvarða . Með þessum jöfnum , þar sem TF er hitastig í gráðum á Fahrenheit og TC er hitastig í gráðum á Selsíus , er hins vegar einfalt að umreikna milli kvarðanna : Ef við viljum til dæmis vita hvað – 40°C eru mörg stig á Fahrenheit setjum við einfaldlega inn í fyrri jöfnuna og fáum : Af þessu sjáum við að kvarðarnir tveir skerast í -40°C = -40°F . Þeir sem vilja spara sér ómakið að stinga inn í ofangreindar jöfnur geta nýtt sér fjölmargar vefsíður á netinu , svo sem þessa eða þessa . Í vísindum nú á dögum er oftast notaður kelvínkvarðinn . Stigin á kelvín - og selsíuskvarðanum eru jafnstór og eini munurinn er að núll á kelvínkvarðanum er miðað við alkul en ekki frostmark vatns eins og selsíuskvarðinn . Því er 0 K = -273°C og auðveldlega má umreikna milli kvarðanna með því að draga 273 frá hitastigi sem er gefið upp kelvinum til að fá út hitastig í selsíusstigum . Takið eftir að einingin kelvín er nú skrifuð eins og hver önnur eining í alþjóðlega einingakerfinu , án gráðumerkis . Jafnframt eru notaðir íslenskir stafir ( hér " í " ) samkvæmt tillögum Staðlaráðs . Á þessari síðu er fjallað allítarlega um hina ýmsu hitastigskvarða og sagt frá uppruna þeirra .